กรมชลประทานเร่งดำเนินการแก้ไขปัญหาน้ำท่วมในพื้นที่ กำชับโครงการชลประทานทุกแห่ง โดยเฉพาะพื้นที่เสี่ยงภัยน้ำท่วม เตรียมพร้อมรับมือสถานการณ์น้ำอย่างใกล้ชิด
นายทองเปลว กองจันทร์ อธิบดีกรมชลประทาน เปิดเผยว่า สั่งการให้โครงการชลประทานทุกแห่ง โดยเฉพาะในพื้นที่เสี่ยงภัยน้ำท่วม เตรียมพร้อมรับมือสถานการณ์น้ำที่อาจจะเกิดขึ้น ด้วยการกำชับเจ้าหน้าที่ให้เฝ้าระวังและติดตามสถานการณ์น้ำในพื้นที่ของตนอย่างใกล้ชิด ตรวจสอบระบบและอาคารชลประทาน ให้สามารถรองรับสถานการณ์น้ำได้อย่างเต็มศักยภาพ รวมไปถึงการกำจัดวัชพืชไม่ให้กีดขวางทางน้ำ และบริหารจัดการน้ำในอ่างเก็บน้ำต่างๆให้อยู่ในเกณฑ์ที่เหมาะสม สอดคล้องกับสภาวะการณ์ที่เกิดขึ้นตามแต่ละช่วงเวลา พร้อมทั้งบูรณาการทำงานร่วมกับผู้ว่าราชการจังหวัด สำนักงานป้องกันและบรรเทาสาธารณภัยจังหวัด ฝ่ายความมั่นคง และหน่วยงานที่เกี่ยวข้อง ในการแจ้งเตือนประชาชนให้รับทราบสถานการณ์ล่วงหน้า         ที่สำคัญได้กำชับให้เตรียมพร้อมทางด้านเครื่องจักร เครื่องมือ และกำลังเจ้าหน้าที่ประจำไว้ตามจุดเสี่ยงภัยน้ำท่วมทั่วประเทศ ที่พร้อมจะเข้าไปปฏิบัติงานได้ตลอดเวลา และขอให้ประชาชนติดตามสถานการณ์น้ำในพื้นที่ของตนอย่างใกล้ชิด        ส่วนกรณีมีน้ำทะลักล้นแนวกั้นที่อยู่ระหว่างการก่อสร้างสถานีสูบน้ำชลหารพิจิตร ซึ่งอยู่ที่หัวงานติดฝั่งทะเล น้ำจึงไหลเข้ามาและท่วมบ้านพักเจ้าหน้าที่โครงการส่งน้ำและบำรุงรักษาชลหารพิจิตร(คลองด่าน) หมู่ 5 ตำบลคลองด่าน อำเภอบางบ่อ จังหวัดสมุทรปราการ เมื่อเวลา 20.00 น. ของคืนที่ผ่านมา (4 กค. 62) นั้น เกิดจากน้ำทะเลขึ้นสูงสุด 3.7 เมตร         ทั้งนี้ อธิบดีกรมชลประทานยืนยันว่าน้ำที่ล้นเข้ามาได้ไหลลงสู่คลองระบาย และระดับน้ำในคลองระบายมีไม่มาก ยังรับน้ำได้อยู่ ซึ่งตั้งแต่ช่วงเช้าที่ผ่านมา เจ้าหน้าที่ได้นำเครื่องจักรเข้าซ่อมแซมเสริมแนวคันกั้นน้ำที่อยู่ระหว่างก่อสร้างเพิ่ม เพื่อเตรียมความพร้อมรองรับน้ำทะเลที่จะหนุนสูงเช่นนี้อีกในวันนี้#กรมชลประทาน  #น้ำทะเลหนุน #สำนักข่าว #กรมประชาสัมพันธ์